ОШ „ЖАРКО ЗРЕЊАНИН“

НОВИ САД

Број:194

Дана: 13.03.2024.

На основу чл. 119. ст. 1. Закона о основама система образовања и васпитања („Сл. Гласник РС“ бр. 88/2017, 27/2018, 10/2019, 6/2020, 129/2021, 92/2023) и чл. 41. Статута бр. 47 од 24.01.2024. Школски одбор је на седници од 13.03.2024. донео

 **ПРАВИЛНИК О ИЗБОРУ ЂАКА ГЕНЕРАЦИЈЕ**

 **У ОШ „ЖАРКО ЗРЕЊАНИН“**

 Члан 1.

Правилник о избору ђака генерације( у даљем тексту Правилник) у ОШ „Жарко Зрењанин“прописује критеријуме и начин избора ђака генерације између предложених ученика осмог разреда, односно завршног разреда, на крају основношколског образовања и васпитања.

 Члан 2.

Ђак генерације може бити само један за одређену школску годину.

Ако два ученика имају исти број бодова, за ђака генерације се бира ученик који је добио више гласова од ђачког парламента.

 Члан 3.

Ученик који је предложен за ђака генерације мора представљати пример у односу према друговима, наставницима и другим запосленима у школи, тако да показује

- несебичност у остваривању личних потреба и интереса

-обзирност према потребама и интересима других

-толерантност према расним, националним, , верским и другим разликама

Ученик који улази у избор ђака генерације мора имати општи успех-одличан (5,0) и примерно владање (5) на крају сваког разреда током основношколског образовања и васпитања.

 Члан 4.

Поступк за избор ђака генерације покрећу одељенске старешине у осмим разредима на почетку четвртог квартала у текућој школској години.

Бодовање кандидата, формирање бодовне ранг листе и другостепене - коначне бодовне ранг листе, спроводи петочлана комисија коју именује директор школе, пре покретања поступка избора ђака генерације за текућу школску годину.

Три члана се бирају из реда наставника, један члан из Тима за заштиту деце од дискриминације, насиља, занемаривања и злостављања и један члан-координатор ђачког парламента.

Члан комисије не може да буде одељенски старешина или предметни наставник осмог разреда, нити наставник разредне наставе првог циклуса и предметни наставник у тим одељењима, када су ученици похађали први циклус основношколског образовања и васпитања.

 Члан 5.

ПРИЈАВЕ УЧЕНИКА-КАНДИДАТА ЗА ИЗБОР ЂАКА ГЕНЕРАЦИЈЕ

Сваки одељенски старешина осмог разреда предлаже ученике свог одељења , на часу ОЗ.

Носилац свих активности у овом поступку је одељенски старешина ученика који има обавезу да комисију обавештава о свим релевантним подацима, чињеницама и информацијама које су у вези са његовим учеником- кандидатом, као и да координира између ученика и комисије.

Посебно је у обавези да прати да ли је ученик приложио све доказе са такмичења, смотри и да ли су завршена сва такмичења на којима је предложени ученик учествовао и о томе обавештава комисију.

Предлагање ученика се врши на основу праћења успеха и владања у сваком разреду основношколског образовања, од првог до осмог разреда.

Предложени ученици у сарадњи са својим одељенским старешином пишу ђачку биографију која садржи све податке у складу са критеријумима за избор ђака генерације.

Уз биографију ученик прилаже копију диплома и похвала, као и медаље, ако их има. Уколико их ученик нема или их није добио, податке о постигнутом успеху ули учешћу на такмичењу, манифестацији или другој активности даје менторе ученика или организатор такмичења или манифестације, на захтев одељенског старешине.

ПРЕДАЈА ПРИЈАВЕ СА ДОКУМЕНТАЦИЈОМ

 Члан 6.

Рок за предају пријава ученика са биографијом и потребним подацима и прилозима, је до 7 маја текуће школске године.

Одељенски старешина је задужен за предају пријава својих ученика- кандидата, са биографијом и прилозима, ради завођења у деловодник школе.

Предаја се врши у канцеларији бр.97. на првом спрату, код референта за правне, кадровске и административне послове.

Након истека рока за предају пријава кандидата-ученика, референт предаје све поднете пријаве председнику комисије за избор ђака генерације, ради обраде документације.

 МИШЉЕЊЕ ЂАЧКОГ ПАРЛАМЕНТА

 Члан 7.

Ђачки парламент даје, путем тајног гласања, своје мишљење о кандидатима на основу 3. и 4. критеријума „однос према другим ученицима и свестраност личности и однос према раду у току наставног процеса, однос према ученичким обавезама, однос према школској имовини

Тајно гласање се спроводи на тај начин што се на листићима, на којима су написана имена пријављених ученика- кандидата за избор ђака генерације, врши заокруживање редног броја испред имена једног ученика-кандидата.

Листа ученика-кандидата са освојеним бројем гласова, потписана од стране председника ђачког парламента и координатора, се предаје председнику комисије.

 Члан 8.

МИШЉЕЊЕ АКТИВА НАСТАВНИКА ОСМОГ РАЗРЕДА И НАСТАВНИКА ПРВОГ ЦИКЛУСА У ТИМ ОДЕЉЕЊИМА

Одељенско веће осмог разреда ,наставници разредне наставе првог циклуса и предметни наставници у првом циклусу, који предају у тим одељењима, дају своје мишљење на заједничкој седници, на којој се представљају пријаве ученика- кандидата , читају биографије и прилози.

Своје мишљење о пријављеним ученицима – кандидатима дају путем тајног гласања по 3. и 4.критеријуму „ однос према другим ученицима и наставницима и другим запосленима у школи и свестраност личности“ и „однос према раду у току наставног процеса, однос према ученичким обавезама, однос према школској имовини“

На заједничкој седници мора бити присутна већина од укупног броја наведених наставника.

Уколико се не буде постигла потребна већина, седница се одлаже док не буде обезбеђен кворум ( потребна већина) .

Давање мишљења се реализује спровођењем тајног гласања, тако што се на листићима на којима су написана имена пријављених ученика- кандидата, врши заокруживање редног броја испред имена једног ученика- кандидата.

 Листа ученика-кандидата са освојеним бројем гласова, потписана од стране председавајућег, ( председник актива осмог разреда) се предаје председнику комисије.

БОДОВАЊЕ КОМИСИЈЕ ЗА ИЗБОР ЂАКА ГЕНЕРАЦИЈЕ

ПРВОСТЕПЕНА РАНГ ЛИСТА

 Члан 9.

На основу приложених доказа по 1. и 2. критеријуму комисија врши бодовање пријављених ученика – кандидата.

Комисија на основу добијеног мишљења наставника актива осмог разреда и наставника разредне наставе и предметних наставника који су предавали у тим разредима док су похађали први циклус основношколског образовања и и васпитања и мишљења ђачког парламента, бодује кандидате и само по један предложени ученик може добити 6 бодова, 5 бодова, 4 бода, три бода, два бода, један бод.

Бодовна ранг листа садржи имена кандидата ( означују се шифром), бодовима по задатим критеријумима и укупан број бодова за сваког кандидата.

Бодовна ранг листа се објављује на сајту школе и на огласној табли у школи, у року између 20. и 25. маја текуће школске године.

Одељенски старешина обавештава свог ученика-ученик - кандидате. Право увида у ранг листу и документацију имају одељенски старешина, родитељи и ученици, који учествују у поступку.

Ученици са родитељима могу да поднесу комисији образложени приговор у року од три дана од дана јавног објављивања првостепене ранг листе.

ДРУГОСТЕПЕНА - КОНАЧНА БОДОВНА РАНГ ЛИСТА

 Члан 10.

Другостепена - коначна бодовна ранг листа се утврђује , најкасније , 3 дана од истека рока за приговор.

Уколико нису окончана републичка такмичења, односно последњи ниво такмичења, на којима учествују пријављени ученици, сачекаће се са доношењем коначне бодовне ранг листе, до сазнавања резултата такмичења.

Другостепена - коначна бодовна ранг листа се објављује на огласној табли и интернет страници школе и на њу се не може подносити приговор.

Ђака генерације проглашава директор школе на свечаној седници наставничког већа којој присуствују сви предложени ученици за избор ђака генерације, најкасније на последњој седници у јуну месецу текуће школске године.

КРИТЕРИЈУМИ ЗА ИЗБОР ЂАКА ГЕНЕРАЦИЈЕ

 Члан 11.

1.Представљање школе на такмичењима

2. Представљање школе на смотрама и другим јавним догађајима, где се школа промовише

3. Однос према другим ученицима, наставницима и свестраност личности

4. Однос према раду у току наставног процеса, однос према ученичким обавезама, однос према школској имовини

 Члан 12.

Представљање школе на такмичењима подразумева сва предметна такмичења, а смотре подразумевају све смотре у којима је ученик био представник школе, спортске турнире и друго, а где је школа била запажена и где се предложени ученик истакао у промоцији школе и својих личних способности.

За свако представљање ван школе, предложеном ученику се додељује 1- бод, по школској години.

 Члан 13.

1. ПРЕДСТАВЉАЊЕ ШКОЛА НА ТАКМИЧЕЊИМА

ТАКМИЧЕЊА И СМОТРЕ ПОД ПОКРОВИТЕЉСТВОМ МИНИСТАРСТВА ПРОСВЕТЕ СЕ БОДУЈУ НА СЛЕДЕЋИ НАЧИН:

I БОДУЈЕ СЕ ПЛАСМАН

1. Пласма на општинско такмичење......................2 бода
2. Пласман на окружно такмичење........................4 бода
3. Пласман на републичко такмичње.................. 10 бодова

II БОДУЈЕ СЕ ПОСТИГНУТИ УСПЕХ- ОСВОЈЕНА МЕСТА НА ТАКМИЧЕЊИМА И СМОТРАМА

1. Општинско такмичење-1. место-3 бода, 2. место-2 бода, 3. место -1 бод
2. Окружно такмичење 1. место- 6 бодова, 2.место- 4 бода, 3. место -2 бода
3. Републичко такмичење 1.место-18 бодова, 2. место 12 бодова, 3. место-6 бодова

У ликовној култури се бодују награде на међународним конкурсима, који су прошли стручну селекцију и награде на конкурсима поводом Стеријиног позорја на која су ишли радови који су рађени у оквиру предмета ликовна киултура као и такмичења на републичком нивоу.

Бодује се сваки пласман и свако освојено место на такмичењу под покровитељством Министарства просвете

III ТАКМИЧЕЊА КОЈА НИСУ ПОД ПОКРОВИТЕЉСТВОМ МИНИСТАРСТВА ПРОСВЕТЕ, ГДЕ УЧЕНИК ИЛИ ЕКИПА ПРЕДСТАВЉАЈУ ШКОЛУ, БОДУЈУ СЕ НА СЛЕДЕЋИ НАЧИН:

1. **БОДУЈЕ СЕ УЧЕШЋЕ И ТО СА НАЈВИШЕГ НИВОА ТАКМИЧЕЊА + НАЈВИШЕ ОСВОЈЕНО МЕСТО СА ПОСЛЕДЊЕГ НИВОА ТАКМИЧЕЊА**

Учешће на такмичњу општинског нивоа-1 бод

Учешће на такмичењу окружног нивоа- 2 бода

Учешће на такмичењу републичког нивоа- 3 бода

1. **БОДУЈЕ СЕ ПОСТИГНУТИ УСПЕХ- ОСВОЈЕНА МЕСТА НА ТАКМИЧЕЊИМА**
2. МЕСТО- 3 БОДА 2.МЕСТО – 2 БОДА 3 МЕСТО- 1 БОД

Члан 14.

Свестрана личност предложеног ученика за ђака генерације подразумевају разноврсност интересовања, односно учешће у разним такмичењима и смотрама.

Бодовање у различитим такмичењима и смотрама доноси одговарајући број бодова, тако да је број бодова једнак броју учешћа.

 Члан 15.

Школске активности се односе на слободне активности које се организују у школи и то:

-члан школског парламента...................................1 бод за сваку школску годину

- учешће у раду вршњачког тима...........................1 бод за сваку школску годину

- литерарни рад........................................................1 бод за сваку школску годину, ако је освојио пласман од 1-3 места

-учешће у школским приредбама...........................1 бод за сваку школску годину- ( Свети сава, дан школе, хор)

-плакета племенитости............................................1 бод за сваку школску годину

 Члан 16.

На основу коначне бодовне ранг листе, комисија предлаже наставничком већу једног ученика који има највише бодова и налази се на првом месту коначне ранг листе.

 Члан 17.

Ученику који је изабран за ђака генерације се додељује диплома.

Диплому потписује и уручује ученику, директор школе.

 Члан 18.

Ступањем на снагу овог Правиника, престаје да важи Правилник о избору ђака генерације бр. 350 од 09.05.2018.

Правилник ступа на снагу и примењује се истеком осмог дана д објављивања на огласној табли у школи

 ПРЕДСЕДНИК ШКОЛСКГ ОДБОРА

 Слађана Радуловић

Објављено на огласној табли 13.03.2024.